"Divizia 61 Infanterie Austro-Ungară" era constituită în principal din soldați maghiari. Aceștia erau adunați din resturile risipite prin regiunea Mureșului superior ale unor unități trimise în Transilvania pentru refacere, după ce fuseseră decimate de Ofensiva Brusilov. Unite de nevoie în momentul intrării României în război, unitățile au fost completate cu efective provenite din Landwehr, precum și din detașamente locale de recruți. La momentul intrării trupelor române în Transilvania divizia era doar parțial formată, unele unități având efectivul completat doar până la jumătate. În aceste condiții, până la contraofensiva Puterilor Centrale, marea unitate a dus lupte de retragere cu efect demoralizant. Pe de altă parte, exista o neîncredere în propriul comandament, care nu a putut fi atenuată de structura austriacă de cadre inferioare, aflată în raport cu o mare masă de soldați de etnie maghiară.